ನಕಲಿ ನೋಟು ಚಲಾವಣೆ: ಮೂವರಿಗೆ ಜೈಲು ಶಿಕ್ಷೆ ಬೆಂಗಳೂರು: ಬೆಳಗಾವಿ ಜಿಲ್ಲೆಯ ಚಿಕ್ಕೋಡಿ ತಾಲ್ಲೂಕಿನಲ್ಲಿ 2018ರ ಮಾರ್ಚ್ ತಿಂಗಳಿನಲ್ಲಿ ನಕಲಿ ನೋಟುಗಳನ್ನು ಚಲಾವಣೆ ಮಾಡುವಾಗ ಬಂಧಿತರಾಗಿದ್ದ ಮೂವರಿಗೆ ರಾಷ್ಟ್ರೀಯ ತನಿಖಾ ದಳ ಎನ್ಐಎ ವಿಶೇಷ ನ್ಯಾಯಾಲಯ ಆರು ವರ್ಷಗಳ ಜೈಲು ಶಿಕ್ಷೆ ಮತ್ತು ತಲಾ 15,000 ದಂಡ ವಿಧಿಸಿದೆ. ದಾಲಿಂ ಮಿಯಾ ಅಲಿಯಾಸ್ ಜಲೀಂ, ಅಶೋಕ್ ಮಹಾದೇವ್ ಕುಂಬಾರ್ ಮತ್ತು ಶುಕ್ರುದ್ದೀನ್ ಶೇಖ್ ಅಲಿಯಾಸ್ ಶುಕ್ರುದ್ದೀನ್ ಅನ್ಸಾರಿ ಶಿಕ್ಷೆಗೊಳಗಾದ ಅಪರಾಧಿಗಳು. ಇದೇ ಪ್ರಕರಣದಲ್ಲಿ ಮೂವರ ವಿರುದ್ಧ ವಿಚಾರಣೆ ಪ್ರಗತಿಯಲ್ಲಿದ್ದರೆ, ಇನ್ನೂ ಮೂವರು ತಲೆಮರೆಸಿಕೊಂಡಿದ್ದಾರೆ. 2018ರ ಮಾರ್ಚ್ 12ರಂದು ನಕಲಿ ನೋಟುಗಳ ಚಲಾವಣೆಗೆ ಯತ್ನಿಸುತ್ತಿದ್ದಾಗ ಅಶೋಕ್ ಮಹಾದೇವ್ ಕುಂಬಾರ್ ಮತ್ತು ದಾಲಿಂ ಮಿಯಾನನ್ನು ಚಿಕ್ಕೋಡಿ ಠಾಣೆ ಪೊಲೀಸರು ಬಂಧಿಸಿದ್ದರು. ಅವರಿಂದ 82,000 ಮೌಲ್ಯದ ನಕಲಿ ನೋಟುಗಳನ್ನು ವಶಪಡಿಸಿಕೊಳ್ಳಲಾಗಿತ್ತು. ಬಳಿಕ ಈ ಪ್ರಕರಣದ ತನಿಖೆಯನ್ನು ಎನ್ಐಎಗೆ ವರ್ಗಾಯಿಸಲಾಗಿತ್ತು. ರಾಜೇಂದ್ರ ಪಾಟೀಲ್ ಅಲಿಯಾಸ್ ದೇಸಾಯಿ, ಗಂಗಾಧರ್ ಕೋಲ್ಕರ್ ಅಲಿಯಾಸ್ ಗಂಗಪ್ಪ ಕೋಲ್ಕರ್, ಶಹನೋಯಾಝ್ ಕಸೂರಿ ಅಲಿಯಾಸ್ ಶಾನವಾಝ್, ಶುಕ್ರುದ್ದೀನ್ ಶೇಖ್ ಅಲಿಯಾಸ್ ಶುಕ್ರುದ್ದೀನ್ ಅನ್ಸಾರಿ ಕೂಡ ಪ್ರಕರಣದಲ್ಲಿ ಶಾಮೀಲಾಗಿರುವುದನ್ನು ಎನ್ಐಎ ಪತ್ತೆ ಮಾಡಿತ್ತು. ಬಾಂಗ್ಲಾದೇಶದಲ್ಲಿ ಭಾರತದ ನಕಲಿ ನೋಟುಗಳನ್ನು ತಯಾರಿಸಿ ದೇಶದೊಳಕ್ಕೆ ತಂದು ಚಲಾವಣೆ ಮಾಡುತ್ತಿದ್ದನ್ನು ಪತ್ತೆಹಚ್ಚಲಾಗಿತ್ತು. ಆರು ಮಂದಿಯ ವಿರುದ್ಧವೂ ಬೆಂಗಳೂರಿನ ವಿಶೇಷ ನ್ಯಾಯಾಲಯಕ್ಕೆ ಆರೋಪಪಟ್ಟಿ ಸಲ್ಲಿಸಲಾಗಿತ್ತು. ದಾಲಿಂ ಮಿಯಾ, ಅಶೋಕ್ ಮಹಾದೇವ್ ಕುಂಬಾರ್ ಮತ್ತು ಶುಕ್ರುದ್ದೀನ್ ಶೇಖ್ ಅಪರಾಧಿಗಳು ಎಂದು ಡಿಸೆಂಬರ್ 7ರಂದು ತೀರ್ಮಾನ ಪ್ರಕಟಿಸಿರುವ ವಿಶೇಷ ನ್ಯಾಯಾಲಯ, ಆರು ವರ್ಷಗಳ ಜೈಲು ಶಿಕ್ಷೆ ಮತ್ತು ತಲಾ 15,000 ದಂಡ ವಿಧಿಸಿದೆ. ರಾಜೇಂದ್ರ ಪಾಟೀಲ್, ಗಂಗಾಧರ ಕೋಲ್ಕರ್ ಮತ್ತು ಶಹನೋಯಾಝ್ ವಿರುದ್ಧ ವಿಚಾರಣೆ ಬಾಕಿ ಇದೆ. ಇದೇ ಪ್ರಕರಣದಲ್ಲಿ ಭಾಗಿಯಾಗಿರುವ ಬಾಂಗ್ಲಾದೇಶದ ಪ್ರಜೆಗಳಾದ ಸದ್ದಾಂ ಶೇಖ್, ಹಕೀಂ ಶೇಖ್ ಮತ್ತು ಭಾರತೀಯ ಪ್ರಜೆ ಸರೀಫುಲ್ ಇಸ್ಲಾಂ ಅಲಿಯಾಸ್ ಸೈಫುಲ್ಲಾ ತಲೆಮರೆಸಿಕೊಂಡಿದ್ದಾರೆ ಎಂದು ಎನ್ಐಎ ಪ್ರಕಟಣೆ ತಿಳಿಸಿದೆ.